Keuse: weet wat jy gaan lees! Kyk eers self na die boekie: jy moet self daarvan hou. Wees opgewonde oor jou keuse! Lees met entoesiasme.
Julle eie voorleesritueel: maak dit 'n daaglikse roetiene - 'n vaste plek soos 'n leunstoel, in die bed, ens. Slaaptyd kan 'n baie goeie plek en tyd wees.
Herhaling: lees die boek 'n paar keer. Kinders kry groot geborgenheid uit die herhaalde voorlees van boeke. Dit voel of hulle beheer het oor die storie.
Lapa, NB, Protea, Leserskring of ander uitgewers se boekelyste gee 'n goeie idee van wat beskikbaar is.
Fabels: die ou fabels van La Fontaine, Afrika fabels of eietydse fabels. Dit is in essensie 'n storie met 'n les, wat deur diere vertel word.
Jakkals en die kraai, Die leeu en die muis; Die mier en die sprinkaan; Die stadsmuis en die plaasmuis; Die padda en die bees. Fabels leer kinders speel-speel lewenslesse, bv Wees tevrede met wat jy het; jy hoef nie sterk te wees om slim te wees nie; oppas vir mooipraatjies!
Lesers kweek lesers! Beperk asseblief TV kyk en rekenaarspeletjies - nie net vir die kinders nie, vir ouers ook! Kinders is groot na-apers - hulle doen wat ma en pa doen.
'n Boek is 'n baie cool geskenk! Maak jou kind opgewonde daaroor om boeke as geskenke te gee en te ontvang.
Tot tyd en wyl almal met 'n Ipad rondloop, geniet dit om boeke te BLAAI. 'n Boek se battery kan nie pap word nie!